07/07/2017 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de aprobación definitiva e publicación da normativa do Estudo de detalle das parcelas EU-7, EU-2 e grupo de vivendas de San Ignacio de Loyola. SUP-5 Choupana - Campus Sur

O Pleno da Corporación, na sesión ordinaria que tivo lugar o día 16 de marzo de 2017, adoptou entre outros, o seguinte acordo: â Aprobar definitivamente o Estudo de detalle nas parcelas EU-7, EU-2 e grupo de vivendas de San Ignacio de Loyola (SUP-5 Choupana - Campus Sur), coas seguintes condicións: 1. No ámbito delimitado como fase 1, que se corresponde co do equipamento universitario EU-7, rúa Eira da Palleira e zona verde lindante -terreos todos eles incluídos no ámbito do Plan parcial do SUP-5-, as determinacións do Estudo de detalle se aplicarán directamente, a partires da súa aprobación definitiva e entrada en vigor.2. No ámbito delimitado como fase 2 -que se corresponde co equipamento universitario EU-2 e grupo de vivendas de San Ignacio de Loyola-, a ordenación pormenorizada que se establece no Estudo de detalle queda condicionada ao que resulte da aprobación definitiva da Modificación puntual do Plan xeral e do Plan especial do Campus Universitario no ámbito da reserva de equipamento universitario EU-2, actualmente en trámite. O presente acordo de aprobación definitiva notificarase persoalmente aos interesados e publicarase no Diario Oficial de Galicia. Unha vez publicado o acordo, remitirase á Consellería de Medio Ambiente e Ordenación do Territorio a documentación esixida polo artigo 88.3 da LSG, para os efectos de inscribir o Estudo de detalle no Rexistro de Planeamento Urbanístico de Galicia. Logo de que conste a inscrición no Rexistro, procederase a publicar a normativa no Boletín Oficial da Provincia. O citado acordo publicouse no Diario Oficial de Galicia do día 28 de abril de 2017. De conformidade co disposto nos artigos 88 da Lei 2/2016, do 10 de febreiro, do solo de Galicia (LSG) e 208 e seguintes do Decreto 143/2016, do 22 de setembro, polo que se aproba o Regulamento da citada Lei 2/2016, o Estudo de detalle de referencia figura inscrito no Rexistro de Planeamento Urbanístico de Galicia, no Libro I, Tomo I, folla rexistral 56, co número RPG/00055/2017. En cumprimento do esixido polos artigos 82 da LSG e 70 da Lei de bases do réxime local, procédese a publicar deseguido a normativa modificada da citada Modificación puntual. Santiago de Compostela, 3 de xullo de 2017. O concelleiro delegado de Espazos Cidadáns, Dereito á Vivenda, Mobilidade e Relacións Veciñais (P. D. Decreto do 28 de xuño de 2017) Asdo.: Jorge Duarte Vázquez 7. DESCRICIÓN DA PROPOSTA DE ORDENACIÓN Para acadar os obxectivos propostos, o Estudo de detalle concreta a seguinte proposta de ordenación:  Aliñacións Establécese unha aliñación para as parcelas de equipamento EU-2 e o grupo de vivendas de San Ignacio de Loyola, por prolongación da aliñación definida na rúa da Eira da Palleira, que permitirá resolver os accesos desde o sur do ámbito. Para a parcela EU-7, defínense as aliñacións na fronte da avenida do Mestre Mateo, tomando como referencia as xa executadas no edificio do CEBEGA. Distínguese a aliñación que define o límite entre a parcela e o espazo público de uso e dominio público, da liña de edificación que define a ocupación máxima da edificación, sobre ou baixo rasante. Introdúcese unha nova aliñación no seu linde oeste, co mesmo criterio que o explicado no apartado anterior, prolongando a aliñación definida pola rúa da Eira da Palleira ata a súa conexión coa aliñación definida na avenida do Mestre Mateo.  Espazo público O espazo situado entre as novas aliñacións descritas no apartado anterior configura o espazo destinado a resolver a integración do ámbito co sistema viario público municipal. A dificultade topográfica do ámbito e a existencia de edificacións, arboredo, plataformas e outros elementos que condicionan a urbanización do espazo non aconsellan unha solución convencional, que é a que resultaría da mera prolongación da rúa da Eira da Palleira ata unirse coa avenida do Mestre Mateo. Unha vía rodada destas características acadaría unha pendente inasumible, ademais de que podería inducir –dada a súa proximidade ao Hospital- tráficos non desexados nun contorno moi fráxil. Proponse, polo tanto, un tratamento do espazo coidadoso, integrando novos itinerarios peonís cos xa existentes e limitando a posibilidade de uso rodado deste espazo ao estritamente necesario para dar acceso aos bloques de vivendas de San Ignacio de Loyola, evitando a continuidade dos percorridos rodado na dirección norte sur. O bloque sur, situado na cota máis elevada, carece na actualidade de acceso rodado, polo que se propón habilitar un acceso desde a rúa da Eira da Palleira, practicamente en horizontal, aproveitando a rasante natural do terreo, xa que a cota de implantación do bloque sur é sensiblemente a mesma que a do edifico situado na rúa da Eira da Palleira. Respecto do bloque norte, na cota máis baixa, proponse mellorar a súa accesibilidade rodada aproveitando o punto de acceso ao novo aparcadoiro e ao edificio do CEBEGA, que permite organizar unha rampla en paralelo á avenida do Mestre Mateo, cunha pendente menos forzada que a do acceso actual. Respecto dos itinerarios peonís, organízase unha rampla a contrapendente da avenida do Mestre Mateo desde onde remata o edifico do CEBEGA que, acompañando o trazado do futuro aparcadoiro, permite acadar cunha pendente moi suave as cotas intermedias entre a avenida de Barcelona e a avenida do Mestre Mateo, desde as que resulta doado acceder tanto ao grupo de vivendas de San Ignacio de Loyola como á rúa da Eira da Palleira e, a través da zona verde existente situada tras os edificios da avenida de Barcelona, ao propio Hospital. A definición das rasantes no tratamento deste espazo deberán concretarse nos proxectos de urbanización atendendo aos criterios xerais establecidos no Estudo de detalle, a partir dun levantamento taquimétrico do ámbito máis preciso.  Ordenación volumétrica do ámbito Os volumes previstos no ámbito están xa executados agás os que se corresponden coa subparcela oeste da parcela de equipamento EU-7, por unha banda, e a reserva dotacional EU-2, por outra. O volume previsto na parcela EU-2 é o xa definido pola Modificación puntual do PXOM, hoxe en trámite, que este Estudo non altera. No que se refire á reserva de equipamento EU-7, proponse o traslado da reserva de aparcadoiro da subparcela norte á subparcela oeste, ampliándose a reserva de prazas establecida na Modificación puntual, que pasa dun mínimo de 100 prazas de aparcadoiro a un mínimo de 300 prazas. O volume inicialmente previsto para a subparcela oeste, polo tanto, substitúese pola reserva para a construción dun aparcadoiro público, de titularidade municipal. O aparcadoiro deberá circunscribirse ao ámbito definido nos planos, e poderá ocuparse tanto baixo como sobre rasante, coa limitación de non exceder en altura as cotas de referencia sinaladas nos planos. A construción destinada a aparcadoiro deberá garantir a súa correcta implantación en relación co seu contorno, integrando na súa fachada norte a rampla que configura o itinerario público peonil xa descrito. Baixo esta rampla disporase o acceso ao aparcadoiro, desde a avenida do Mestre Mateo, coa posibilidade dun segundo acceso desde a rúa da Eira da Palleira. A súa cuberta terá un tratamento axeitado, compatible co seu uso público e deberá organizarse de xeito que non aflore da rasante do viario perimetral, agás na fronte á avenida do Mestre Mateo. Na cuberta do aparcadoiro poderán dispoñerse os elementos necesarios para organizar os accesos peonís ao aparcadoiro tendo en conta que formaran parte importante dos itinerarios peonís de comunicación entre as cotas da avenida do Mestre Mateo e da avenida de Barcelona.